Predkladacia správa

Minister vnútra SR predkladá na rokovanie vlády SR materiál „Návrh Dohody medzi vládou Slovenskej republiky a vládou Maďarskej republiky o prekračovaní štátnej hranice na účel turistiky na turistických chodníkoch križujúcich štátnu hranicu“ (ďalej len „dohoda“) s cieľom napomôcť vykonávaniu Dohody medzi vládou Slovenskej republiky a vládou Maďarskej republiky o cezhraničnej spolupráci medzi územnými celkami alebo orgánmi podpísanej 23. apríla 2001 v Budapešti. 

Návrh dohody umožňuje prekračovanie spoločnej štátnej hranice Slovenskej republiky a Maďarskej republiky občanom členských štátov Európskej únie, Európskeho hospodárskeho priestoru a Švajčiarska a ich rodinným príslušníkom, ktorí sú občanmi tretích štátov s povoleným pobytom na území týchto štátov a ďalším určeným kategóriám osôb, len na účel turistiky na turistických chodníkoch, ktoré ju križujú a na miestach, spôsobom a v čase uvedených v dohode. 

Ustanovenia návrhu dohody upravujú režim pri prechode štátnej hranice na turistických chodníkoch, spôsob vyznačenia takýchto turistických chodníkov a obmedzenia alebo pozastavenie prekračovania štátnej hranice z vymedzených dôvodov.

Prílohy dohody tvoria zoznamy miest určených na prekračovanie štátnej hranice na účely turistiky na turistických chodníkoch križujúcich štátnu hranicu, zoznam miest, ktoré zmluvné strany posúdia z hľadiska možnosti prekračovania štátnej hranice na účely turistiky na turistických chodníkoch križujúcich štátnu hranicu a náležitosti informačnej tabule na turistickom chodníku križujúcom štátnu hranicu Slovenskej republiky a Maďarskej republiky. 

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  				       
									
Predložený návrh dohody nemá finančný, ekonomický a environmentálny vplyv a nemá vplyv na zamestnanosť a podnikateľské prostredie. Finančné prostriedky súvisiace s vyznačením miest určených na prekračovanie štátnej hranice na turistických chodníkoch informačnými tabuľami budú zabezpečené v rámci schválených limitov kapitoly ministerstva vnútra v roku 2006.